jkorsvik/nowiki_second_scrape_merged huggingface dataset:
Down (grevskap)

Down (irsk: An Dún) er et grevskap i provinsen Nord-Irland tilhørende Storbritannia. Etter omleggingen av lokalstyret i Nord-Irland har det ikke lenger noen administrativ funksjon, og er i den sammenheng erstattet av distrikter. Den tradisjonelle administrasjonsbyen er Downpatrick. Grevskapet er oppkalt etter sin administrasjonsby Downpatrick.Down er et av seks grevskap (counties) som utgjør Nord-Irland, beliggende i nordøstlige delen av øya Irland. Det grenser i sørøst mot innsjøen Lough Neagh. Grevskapet har et areal på 2 448 km² og en befolkning på 531 665 innbyggere i henhold til folketellingen i 2011. Down er også det ene av 32 tradisjonelle grevskap på øya Irland og befinner seg innenfor provinsen Ulster. Det er for tiden det ene av kun to grevskap på Irland hvor flertallet av befolkningen, i henhold til folketellingen av 2001, som kommer fra en protestantisk bakgrunn. Det andre er grevskapet Antrim i nord.
Mournefjellene omfatter blant annet Slieve Donard, som er det høyeste stedet i Nord-Irland, 848 moh.. Ved en annen topp, Slieve Croob har elven Lagan sitt utspring. En annen elv som renner gjennom grevskapet er Clanrye.
En del av Down er kjent som «Brontë Homeland», etter Patrick Brontë, faren til Anne, Charlotte og Emily Brontë, som er beliggende mellom Rathfriland og Banbridge hvor Patrick Brontë hadde sin kirke. Patrick Brontë (opprinnelig Brunty) var født i denne regionen.


== Byer og landsbyer ==
Annalong, Ardglass
Belfast (deler av byen, det meste ligger i Antrim)
Ballynahinch, Banbridge, Bangor
Carryduff, Comber
Donaghadee, Downpatrick
Hillsborough, Holywood
Kilkeel, Killyleagh
Newcastle, Newry, Newtownards
Portaferry
Rostrevor
Saintfield
Warrenpoint


== Referanser ==


== Litteratur ==
Harris, Walter, tilskrevet (1744): The Ancient and Present Stare of the County of Down..., Dublin.
Augusteijn, Joost, red. (1919): The Memoirs of John M. Regan, a Catholic Officer in the RIC and RUC, 1909–48, District Inspector, Co. Down 1930s, , ISBN 978-1-84682-069-4.


== Eksterne lenker ==
(en) County Down – kategori av bilder, video eller lyd på Commons 
 Down (grevskap) hos Wikivoyage
County Down hos DMOZ
Turisme i Down
Culture Northern Ireland – Industrial Heritage of County Down
Bosetningen av Ulster

Bosetningen av Ulster (eng. Plantation of Ulster) var en prosess i det 17. århundre, hvor engelske og skotske protestanter fikk tildelt eiendommer i Ulster på Irland. Eiendommene var konfiskert fra katolske irer. En av årsakene til at dette kunne skje var jarlenes flukt, da de siste viktige irsktalende jarlene gikk i eksil og etterlot et maktvakuum som kunne fylles av engelskmennene.
Denne prosessen la grunnlaget for at seks av grevskapene i Ulster samlet sett har en protestantisk og britiskvennlig majoritet, og at disse ble til dagens Nord-Irland da Irland ble delt. 
Bosetningen er fortsatt, 400 år senere, et kontroversielt tema i Nord-Irland, og markeringer av forskjellige jubiléer knyttet til den har en tendens til å utløse uro og opptøyer.
Lisnaskea

Lisnaskea (irsk Lios na Scéithe) er den nest største byen i Fermanagh i Nord-Irland.
Den var i middelalderen sete for kongeslekten Maguire.


== Eksterne lenker ==
(en) Lisnaskea – kategori av bilder, video eller lyd på Commons
Irvinestown

Irvinestown (irsk: Baile an Irbhinigh) er en landsby i Fermanagh i Nord-Irland. Den ble grunnlagt i 1618 av Gerard Lowther, og het opprinnelig Lowtherstown. Senere ble området overdratt til Irvine-slekten fra Dumfries, og navnet ble da endret. 
Den mest fremtredende bygningen er en ødelagt kirke fra det 18. århundre. I nærheten av Irvingestown finner man Necarne Castle, hvor det er opprettet en rideskole. 
Hvert år avholdes Lady of the Lake Festival, en ti dager lang festival som begynner på fredagen etter 12. juli. Dette er den største festivalen som omfatter alle befolkningsgrupper i Nord-Irland. Festivalen har navn etter en mytisk figur som skal ha åpenbart seg glidende over vannet på Lough Erne, en kvinne i blå kjole med en blomsterbukett i hendene. Hun sies å være et varsel om gode tider. 
Castle Archdale Country Park ligger ved Lough Erne. Naturparken har gang- og sykkelstier, hageanlegg, en campingplass, serveringssted og en marina, samt andre tilbud.


== Eksterne lenker ==
(en) Irvinestown – kategori av bilder, video eller lyd på Commons
Kildare (grevskap)

Kildare (irsk: Cill Dara) er et grevskap  i provinsen Leinster i Irland. Grevskapet hadde 210 312 innbyggere ved folketellingen i 2011.Navnet Kildare er en anglisering av Cill Dara, i betydningen cill, «kirke», + dair (også: darú) «eik», det vil si «kirken ved eiketrærne».Administrasjonsbyen er Naas, mens den eldste byen er Kildare. Den østlige delen av grevskapet har hatt en sterk befolkningsøkning siden 1990-årene. Det mest ekstreme eksemplet er Sallins, en forstad til Naas som hadde en seksdobling av befolkningen i denne perioden, fra 783 innbyggere i 1991 til 5 283 i 2011.Monasterevin har et viktig kloster, Moore Abbey, som går tilbake til en grunnleggelse gjort av St. Evin på 500-tallet. I Maynooth ligger National University of Ireland, Maynooth og St Patrick's College, Maynooth. 
Grevskapet er kjent for sin veddeløpsbane, Curragh. Området er kjent for hesteoppdrett og flere årlige løp og festivaler.


== Byer og landsbyer ==
Athy
Celbridge
Kilcock
Kildare
Leixlip
Maynooth
Monasterevin
Naas
Newbridge
Sallins
Straffan


== Referanser ==


== Eksterne lenker ==
Offisielt nettsted 
(en) County Kildare – kategori av bilder, video eller lyd på Commons 
(en) County Kildare – galleri av bilder, video eller lyd på Commons 
 Kildare (grevskap) hos Wikivoyage
Kildare Fáiltes turisme
Kildares samfunnsnettverk
Kildare grevskapsråd
Peppes Pizza

Peppes Pizza er en norsk pizzarestaurantkjede. 
Kjeden består av ca. 90 avdelinger i Norge som drives etter franchise-prinsippet i tillegg til egeneide avdelinger. Den første restauranten ble åpnet på Solli Plass i Oslo i 1970 av den amerikanske innvandreren Louis Jordan, sammen med hans norske kone Anne, under navnet Peppe’s Pizza.


== Historie ==
Restaurantkjeden er knyttet til det norsk-amerikanske ekteparet Louis Jordan (født 1931) og Anne Jordan (født 1944), der Louis Jordan jobbet på pizzarestauranten «Pepe Pizzeria» i Hartford i Connecticut. Etter at ekteparet flyttet til Norge startet han prosessen med åpne en pizzarestaurant ved hjelp av sin kone.
De overtok et lokale på Solli Plass i Oslo under navnet «Peppes Pizza Pub» i mai 1970.


== Eierskap og firmanavn ==
Kjeden skiftet i perioden 1998–99 navn fra Peppe’s Pizza til Peppes Pizza, og i 1993 ble selskapet børsnotert. Peppes Pizza ble kjøpt opp av Narvesen ASA i 1994, og deretter ble alle serveringsvirksomhetene i Narvesen solgt til Umoe Catering (senere Umoe Restaurants) i 2002. I 2021 ble Umoe Restaurants solgt til Jordanes, og endret samtidig navn til Dely AS med merkevarer som TGI Fridays, Starbucks, La Baguette, Kjøkken & Kaffe m.fl. 


== Peppes Pizza utenfor Norge ==
Den første Peppes Pizza-restauranten utenfor Norge åpnet i København på 1980-tallet, men ble avviklet i 1997. Kjeden har også hatt restaurant i Göteborg. 
Peppes Pizza ble også etablert i Kuwait 20. januar 2005, og i 2006 åpnet det også en Peppes-restaurant i Shanghai  som ble avviklet i 2010.


== Referanser ==


== Eksterne lenker ==
(no) Offisielt nettsted 
(en) Peppes Pizza – kategori av bilder, video eller lyd på Commons
Protektorat

Et protektorat er en stat som har avstått deler av sin suverenitet til en annen stat. Betegnelsen dekker en rekke forhold, men brukes typisk om stater som har avstått full eller delvis kontroll over utenrikssaker, men beholdt stor grad av selvstendighet i indre saker. Protektorat kan oppstå som følge av at den dominerende staten truer med eller benytter makt, eller når den svakere staten ser fordeler (vanligvis militær beskyttelse) i ordningen. Ofte er uttrykket brukt eufemistisk og statusen er nært beslektet med et lydrike. 
Et protektorat skiller seg fra biland og kolonier fordi protektoratet beholder sin suverenitet (skjønt ofte kun i navnet), protektoratets territorium er klart avgrenset fra den beskyttende statens og protektoratets borgere ikke blir undersåtter i den beskyttende staten. I begynnelsen er den beskyttende statens muligheter til å blande seg i protektoratets indre anliggender vanligvis regulert ved traktat. Protektoratet har imidlertid små muligheter til å motsette seg forsøk på større kontroll fordi det ikke har tilgang til diplomatiske kanaler.


== Eksempler ==
Protektorater har eksistert siden tidlige tider i forbindelse med større imperier, og det er kjente tilfeller i gresk og romersk historie. I første verdenskrig ble Egypt et protektorat under Storbritannias beskyttelse. Cuba var i all vesentlighet et protektorat under USA inntil 1934. De tyske koloniene i Afrika og Asia ble frem til første verdenskrig kalt Schutzgebiete. Under annen verdenskrig ble Böhmen og Mähren et tysk protektorat. I dag har ingen stater formelt status som protektorat, men det finnes flere kvasi-protektorater, inkludert Cookøyene, Marshalløyene, Mikronesiaføderasjonen og Niue. De tidligere tilsynsområdene under FN skilte seg fra protektorater i den forstand at de ble klargjort for endelig selvstendighet og at den dominerende statens kontroll var gjenstand for ettersyn av FNs tilsynsråd.
Sanksjon (statsrett)

Sanksjon (fra latin: sanctio, helliggjøre) er den formelle metoden hvorved et statsoverhode (eller dennes representant) bifaller en ny lov og dermed sluttfører lovgivningsprosessen.
Sanksjon er som regel påkrevet for at en ny lov skal tre i kraft, og nektelse blir i realiteten et veto. Lovgivende forsamlinger har imidlertid ofte mulighet til å forbigå sanksjonsnektelse ved å fatte et vedtak med kvalifisert flertall eller lignende prosesser. Sanksjonsnektelse blir dermed kun et utsettende veto. I innskrenkede monarkier (til forskjell fra absolutte monarkier) er sanksjon som regel kun en formalitet.
Sanksjon (folkerett)

En sanksjon (i folkerett som regel brukt i flertallsformen sanksjoner) er tvangstiltak truffet av en eller flere stater mot en annen stat. Sanksjoner brukes som regel i forsøk på å tvinge en stat til å overholde sine folkerettslige forpliktelser eller underkaste seg dom.Typen sanksjoner som oftest blir brukt er av økonomisk og politisk grad. Slike tiltak kan være alt fra våpenembargoer, handelsboikott, brudd på kommunikasjoner til sjøs og til lands, og diplomatisk isolasjon. Allikevel viser det seg at slike sanksjoner ikke er noen garanti for at det blir endringer i landets politikk. For at sanksjoner skal fungere er det viktig at alle retter seg til sanksjonene, og at de blir godkjent av FNs sikkerhetsråd. Sanksjoner blir derfor ofte brukt før man iverksetter strengere tiltak, som for eksempel bruk av militær makt. 
I utgangspunktet er alle stater i verden suverene. Folkeretten er mer som et frivillig lovsystem, der alle stater er med på å utforme dem, og lover å følge dem. Alle land i verden (utenom Vatikanet) har signert FN-pakten, og på den måten har de overlatt en del av sin suverenitet til FNs sikkerhetsråd.
Gjennom tidene har det blant annet blitt brukt sanksjoner mot Irak, Iran, Libya, Syria, Somalia, det tidligere Jugoslavia og Sør-Afrika.


== Bruk av sanksjoner : Sør-Afrika ==
Det finnes flere eksempler hvor verdenssamfunnet har utført sanksjoner mot nasjoner som ikke har overholdt sine folkerettslige forpliktelser. 
I 1962 vedtok FN-resolusjon 1761 som innebar økonomisk og diplomatisk boikott av apartheidstyret i Sør-Afrika. 7. november samme år ble Nelson Mandela dømt til fengsel for å ha organisert den væpnede motstandskampen mot regimet. FN-vedtaket ble fulgt opp av mange land, men ikke av Sør-Afrikas viktigste handelspartnere, USA, Storbritannia, og Frankrike, som også er permanente medlemmer av sikkerhetsrådet. I 1977 kom et bindende FN–vedtak (Resolusjon 418) om våpenembargo, men Israel forsynte fremdeles Sør-Afrika  med våpen og teknologi.
I 1975 vedtok FNs Generalforsamling å ekskludere Sør-Afrika fra alle FNs organer. I 1983 ble det sterkere kontroll av kulturblokaden som hadde startet i 1968. Dette innebar registrering av artister som brøt blokaden. Idrettsblokaden innebar at Sør-Afrika ble utestengt fra OL i 1964, og fra IOC i 1970. Selv om det fremdeles ble levert olje, så fikk Sør-Afrika store økonomiske problemer etter oljeblokaden. USA, Storbritannia og Frankrike støttet fremdeles opp mot Sør-Afrika, men ettersom opinionen hjemme ble sterkere og det ble større framgang for motstandkampen i Sør-Afrika, så skiftet USA, Storbritannia og Frankrike gradvis kurs.
26. juli 1985 vedtok Sikkerhetsrådet resolusjon 569 som påla FNs medlemsland restriksjoner på det økonomiske og militære samarbeidet med apartheidstaten Sør-Afrika. I 1990 ble Nelson Mandela løslatt, og han spilte en sentral rolle i forhandlingene fram til de første frie valgene i Sør-Afrikas historie, og en avskaffelse av apartheidstyret i 1994.


== Referanser ==
Gasskjempe

Gasskjemper, også kalt kjempeplanet eller gassplanet, er betegnelsen på store planeter som i hovedsak består av gassformet eller flytende materie og ikke har noen fast overflate. Gasskjempene kan likevel ha en fast kjerne, men det finnes ingen veldefinert faseovergang som for eksempel mellom jordens atmosfære og jordmantelen. I solsystemet blir planetene Jupiter og Saturn regnet som gasskjemper. Uranus og Neptun var tidligere klassifisert som gasskjemper, men, på 1990-tallet ble det kjent at de besto av hovedsakelig tyngre og mer ustabile elementer (som blir referert til som "iser"). Derfor blir Uranus og Neptun oftere separert inn i sin egen kategori av iskjemper.


== Referanser ==
Lever

Leveren er et stort kjertelorgan som har en rekke viktige funksjoner i kroppen, der den blant annet inngår i fordøyelsessystemet. Den er det sentrale organet for stoffskiftet, det organ som til slutt bearbeider alle de næringsstoffer som fordøyelsesprosessen har frigjort. Derfor kalles leveren også «kroppens kjemiske laboratorium».


== Anatomi og funksjoner ==

Leveren er rødbrun i fargen og deles gjerne i to avgrensede seksjoner, kalt lapper eller leverlapper. Hos mennesker strekker leveren seg 15–16 cm i dybden og måler ca. 20 cm på tvers. Vekten ligger vanligvis på ca. 1,5 kg hos voksne, men vekten varierer noe (1–2 kg kan sies å være normalt). Det relativt myke og svært viktige organet ligger godt beskyttet bak ribbenene.
Leveren omdanner de råstoffene kroppens celler trenger for å leve. Det er hit næringsemnene kommer etter at de er fordøyd eller brutt ned, og de små bestanddelene har blitt sugd opp via tarmslimhinnen og ført via portvenesystemet til leveren.
I leveren blir aminosyrene satt sammen til forskjellige proteinforbindelser, alt etter hvilken oppgave de har i kroppen, og i leveren blir sukker (monosakkarider som har blitt nedbrutt fra enten polysakkarider eller disakkarider) omdannet til glykogen, som lagres i leveren og omdannes til glukose igjen når kroppen trenger det. Leveren kan også omdanne en type næringsstoffer til en annen type, som fett fra karbohydrater og glukose fra proteiner. Leveren produserer vitaminer som kroppens celler trenger, og det er leverens celler som bryter ned alkohol. Leveren er dessuten viktig for koagulasjonsfaktoren i blodet


=== Gallegangene ===
Gallegangene fra høyre og venstre leverlapp forener seg til gallegangen (ductus hepaticus), som kommer ut av leverporten. Gallegangen avgir en sidegren (ductus cysticus) til galleblæren, og fortsetter deretter som ductus choledochus (som ligger i den frie kanten av omentum minus) til tolvfingertarmen (duodenum), der den munner sammen med utførselsgangen for bukspyttkjertelen (pancreas).


== Galle ==
Leveren produserer også galle, en gul væske som levercellene skiller ut. Gallegangene danner et finforgrenet gangsystem som samler opp gallen, som deretter flyter ut i hovedgallegangen, på undersiden av leveren, som leder gallesyren i retning tolvfingertarmen. Før den tømmes dit når gallen galleblæren, som ligger på undersiden av leveren og er tilkoblet hovedgallegangen. Der lagres den for en stund og blir konsentrert, til den tømmer seg i tolvfingertarmen.


== Annet ==
Giftstoffene og avfallsstoffene som leveren skiller ut kan enten gå tilbake til blodet og skilles ut via nyrene som urin, eller de kan gå over i gallen og skilles ut med avføringen. 
Leveren er også unik på grunn av sin evne til å lege seg selv (ingen andre indre menneskeorganer klarer dette). Bare 25 prosent av leveren trenger å være intakt for at den kan klare å vokse ut til normal størrelse igjen.


== Se også ==
Galleblæren
Tolvfingertarmen


== Referanser ==
Tynntarm

Tynntarmen (latin: intestinum tenue) er en del av fordøyelsessystemet, den delen som befinner seg mellom magesekken og tykktarmen. Tynntarmen består av tre segmenter; duodenum (også kalt tolvfingertarmen, fordi denne seksjonen er omtrent like lang som tolv fingre – 25-30 cm), jejunum og ileum. Hos mennesker måler tynntarmen normalt ca. 4-6 meter, og hvis vi bretter ut den foldete innsiden har den et areal på 200 m2
I den innledende delen av tynntarmen (tolvfingertarmen) tilføres galle og bukspytt, som også nøytraliserer magesyren og inneholder enzymer. Resten av tarmen (primært i jejunum) tilføres tarmsaft fra kjertelceller som sitter i slimhinnene. I denne delen og i ileum fullføreres nedbrytningen av næringsstoffene til så små enheter (molekyler) at de kan absorberes.
Når molekylene er små nok suges de opp gjennom tarmtottene som finnes langs veggene i tynntarmen. Fra tarmtottene spres de videre ut i blodet (til portvenen), slik at blodet kan frakte næringsstoffene videre til leveren, der de omdannes og spres ut via blodbanen til den enkelt celle. Blant det som suges opp av tynntarmen er vann, mineraler som jern, kalsium, klor og natrium, gallesalter som finnes i galle, vitaminer, fettmolekyler, aminosyrer og monosakkarider.


== Segmentene ==
Tynntarmen
Duodenum (startsegmentet, også kjent som tolvfingertarmen)
Jejunum (midtsegmentet)
Ileum (sluttsegmentet)


== Referanser ==
Kilkenny (grevskap)

Kilkenny (irsk: Contae Chill Chainnigh; engelsk: County Kilkenny) er et grevskap i provinsen Leinster i Irland. Administrasjonsbyen er Kilkenny og som den har navn etter. Grevskapet var basert på det historiske gæliske kongeriket Ossory (Osraighe), som også var grunnlaget for bispedømmet Ossory.Grevskapet hadde 95 419 innbyggere ved folketellingen i 2011.


== Byer og landsbyer ==
Ballyhale, Ballyragget, Bennetsbridge
Castlecomer, Callan
Freshford
Gowran, Graiguenamanagh
Inistioge
Knocktopher
Mullinavat
Paulstown
Redhouse
Thomastown
Urlingford
Windgap


== Referanser ==


== Litteratur ==
Edwards, David (2000): The Ormond Lordship in County Kilkenny, 1515-1642: The Rise and Fall of Butler Feudal Power. Four Courts Press. ISBN 1-85182-578-9.
Lewis, Samuel (1837): A Topgrahical Dictionary of Ireland. London: S. Lewis & Co. 87, Aldersgate Street.
Hughes, J. Forthcoming (2004): «Two Neolithic structures in Granny Townland, County Kilkenny» i: O’Sullivan, Jerry; Stanley, Michael: Recent archaeological discoveries on national road schemes 2004. Dublin 18 Ireland: Wordwell Book Sales. ISBN 0-9545955-1-3.
Fitzgerald, John (2005): Kilkenny a blast from the past. Callen Press.
Moody, Theodore William et al (2005): A New History of Ireland: Prehistoric and early Ireland. Oxford University Press. ISBN 978-0-19-821737-4.
Perrin, Philip, red. et al. (2008): The National Survey of Native Woodlands 2003-2008 (PDF). Bind 1. Dublin: National Parks & Wildlife Service. s. 187.
Ryan, M.F. (1973): «The excavation of a Neolithic burial mound at Jerpoint West, Co. Kilkenny» (JStor) i: Proceedings of the Royal Irish Academy. Section C: Archaeology, Celtic Studies, History, Linguistics, Literature 73, s. 107-127


== Eksterne lenker ==
Offisielt nettsted 
(en) County Kilkenny – kategori av bilder, video eller lyd på Commons 
(en) County Kilkenny – galleri av bilder, video eller lyd på Commons 
 Kilkenny (grevskap) hos Wikivoyage
Kilkenny County Council
Live Weather and Climate for Kilkenny
Limerick (grevskap)

Limerick (irsk Luimneach) er et grevskap i Irland, i provinsen Munster. Det grenser mot Clare, Cork og Kerry. Elven Shannon renner gjennom administrasjonsbyen Limerick og ut i Atlanterhavet. Limerick by administreres separat som grevskapsdistriktet City of Limerick. Grevskapet hadde 191 809 innbyggere ved folketellingen i 2011.Ettersom Shannonfjorden utenfor Limerick by er svært grunn, ligger grevskapets viktigste havn ved Foynes. 
Grevskapet har et universitet i Limerick by, University of Limerick. Det var opprinnelig en teknisk høyskole, som har blitt utvidet. 
Limerick ligger nær Shannon lufthavn i Clare. 


== Byer og landsbyer ==
Abbeyfeale, Adare, Askeaton, Athea
Ballingarry, Bruff
Cappamore, Castleconnell, Croom
Foynes
Garryspellane
Hospital
Kilmallock
Limerick
Newcastle West
Oola
Patrickswell
Rathkeale
Tuarnafola


== Referanser ==


== Eksterne lenker ==
Offisielt nettsted 
(en) County Limerick – kategori av bilder, video eller lyd på Commons
Tipperary (grevskap)

Tipperary (irsk Tiobraid Árainn) er et grevskap i Irland. Administrativt er det delt i to: North Tipperary med administrasjonsbyen Nenagh og South Tipperary med administrasjonsbyen Clonmel. Denne delingen skjedde formelt allerede ved opprettelsen av de nåværende grevskapene i 1898, og de facto er delingen av enda eldre dato. Hele grevskapet hadde 158 754 innbyggere ved folketellingen i 2011, hvorav 70 322 i North Tipperary og 88 432 i South Tipperary.De to delene ble en periode kalt ridings, men dette navnet er avskaffet fordi det er ukorrekt; riding kommer fra gammelengelsk thriding, tredjedel, og ble brukt når et område ble delt i tre. 
Grevskapet er særlig kjent for hesteavl. Coolmore Stud er verdens største hesteoppdretter. Det har også svært godt jordbruksland. 


== Byer og landsbyer ==
Irske navn i parentes.

Cahir – An Chathair
Carrick-on-Suir – Carraig na Siúire 
Cashel – Caiseal
Clonmel – Cluain Meala
Fethard – Fiodh Ard
Kilkieran – Cill Chiaráin
Nenagh – An tAonach
Roscrea – Ros Cré
Templemore – An Teampall Mór
Thurles – Durlas
Tipperary – Tiobraid Árann


== Turistattraksjoner ==
Cashel kirkeruin


== Referanser ==


== Eksterne lenker ==
Offisielt nettsted 
(en) County Tipperary – kategori av bilder, video eller lyd på Commons 
(en) County Tipperary – galleri av bilder, video eller lyd på Commons
Longford (grevskap)

Longford (irsk: Contae an Longfoirt; engelsk: County Longford) er et grevskap i provinsen Leinster i Irland. Administrasjonsbyen er Longford. Grevskapet hadde 39 000 innbyggere ved folketellingen i 2011.Den vestlige grensen markeres av elven Shannon. Elven Erne renner gjennom den nordlige delen av Longford. Landskapet er for det meste flatt, med Carn Clonhugh, 279 moh., som høyeste punkt. 
Landbruk er en viktig næringsvei i Longford, med kveg- og sauehold samt dyrking av poteter og korn. 
Det finnes ruiner av tidlige klostre ved Ardagh, Abbeylara, Abbeyderg og Inchcleraun.


== Byer og landsbyer ==
Abbeyderg, Abbeylara, Ardagh
Ballymahon
Edgeworthstown
Granard
Inchcleraun
Longford


== Referanser ==


== Eksterne lenker ==
Offisielt nettsted 
(en) County Longford – kategori av bilder, video eller lyd på Commons 
 Longford (grevskap) hos Wikivoyage
County Longfords offisielle nettsted
Longford County Council, lokale myndigheter
Louth (grevskap)

Louth (irsk: An Lú; engelsk: County Louth) er et grevskap i provinsen Leinster i Irland. Administrasjonsbyen er Dundalk. Grevskapet hadde 122 897 innbyggere ved folketellingen i 2011.Grevskapet Louth er navngitt etter landsbyen Louth, som igjen har navn etter den gammelirske guden Lugh (moderne irsk Lú). I de mytologiske tekster er han representert både som en helt og som en overkonge i den fjerne fortid. Historisk har stedsnavnet blitt stavet forskjellig; «Lugmad», «Lughmhaigh», og «Lughmhadh».
Louth grenser i nord til Nord-Irland ved sundet Carlingford Lough.


== Byer og landsbyer ==
Ardee
Carlingford
Drogheda
Dundalk
Greenore
Omeath


== Referanser ==


== Eksterne lenker ==
Offisielt nettsted 
(en) County Louth – kategori av bilder, video eller lyd på Commons 
(en) County Louth – galleri av bilder, video eller lyd på Commons 
 Louth (grevskap) hos Wikivoyage
Nettsted for byen Carlingford
Drogheda Tourism, offisielt nettsted for turistkontoret Drogheda